Kirjailijan mielestä pörssiyhtiöiden johtajien miljoonat ovat vain psykologinen ongelma.

Kirjailija ja entinen europarlamentin jäsen Lasse Lehtinen (sd.) kirjoittaa Ilta-Sanomissa otsikolla Palkka miestä myöten.

Kirjoittajan mukaan Suomessa ei paheksuta isoja rahoja ulkomailla Suomen verottajan ulottumattomissa ansaitsevia urheilijoita, mutta kotimaassa isopalkkaisia pörssiyhtiöiden johtajia sitäkin enemmän.

– Suomalaisia on jo nykyään maailmalla yritysten keskiraskaissa johtotehtävissä. Jotta lahjakkuuksia saadaan palaamaan Suomeen, palkkojen tulee olla suhteessa muualla maksettaviin, Lasse Lehtinen toteaa.

Tämä ei Lehtisen mukaan poista sitä tosiasiaa, että palkkiot maailmalla ovat karanneet älyttömiksi. Palkan maksaa hänen mukaansa kuitenkin aina kapitalisti.

– (UPM:n) Toimitusjohtaja Jussi Pesonen joutuu tekemään viisi vuotta töitä päästäkseen (NHL-kiekkoilija Mikael) Granlundin kolmen vuoden ansioille. Kaikki kunnia kelpo kiekkoilijalle, mutta me kaikki suomalaiset hyödymme sittenkin huimasti enemmän (Finnairin Pekka ) Vauramon ja Pesosen kuin Granlundin työpanoksesta.

Lasse Lehtinen toteaa, että ”vähäisetkin yleissitovat palkkojen korotukset aiheuttavat kansantaloudellisia seuraamuksia”.

– Pörssiyhtiöiden johtajien miljoonat ovat sen rinnalla vain psykologinen mutta sitä tietä poliittinen ongelma.

Hänen mielestään hyvinvoinnin lisääminen verottamalla muistuttaa ämpärissä seisovaa miestä, joka yrittää nostaa itseään ämpärin sangasta.

– Hyvinvointia kasvattamaan tarvitaan ennen kaikkea päteviä liikkeenjohtajia. Hyville kannattaa maksaa. Granlundillekin maksetaan tulosten mukaan, Lasse Lehtinen sanoo.